Enken til russisk eks-offiser: «Begge kjempet til slutten»
Ektemannen ble forgiftet etter å ha kritisert det russiske regimet. Nå kommer enken med støtteerklæring til Aleksej Navalnyjs kone.  «Min mann ble også drept av Putin», skriver Marina Litvinenko i innlegget, publisert i den britiske tabloidavisen Daily Mail.  Hennes mann, Aleksandr Litvinenko, var en kjent russisk avhopper og Putin-kritiker som døde av forgiftning i London i 2006. Den britiske etterforskningen konkluderte med at det russiske regimet trolig sto bak.  Kreml nektet for dette, men dødsfallet har blitt stående igjen som et symbol på hvor farlig det er å kritisere Putin og det russiske regimet.  Hans gjenlevende kone uttrykker lørdag solidaritet overfor Julia Navalnaya, gift med Aleksej Navalnyj (47): «Si hans navn. Bevar hans minne. Og hans død vil ikke være forgjeves», står det i innlegget.  Litvinenko fortsetter:  «Begge kjempet til slutten; Sacha (Aleksandr Litvinenko, red.anm) holdt ut i uker i en sykehusseng og Aleksej overlevde i fire år, med sine siste dager tilbrakt i en høysikkerhets-sibirisk straffekoloni. Begge dør som helter for å ha avslørt Russlands galemann.» Fredag meldte russiske fengselsmyndigheter at Putins største utfordrer, 47 år gamle Aleksej Navalnyj, var død.  Ifølge det russisk-kontrollerte nyhetsbyrået RIA døde han i en straffeleir i Jamal Nenets-regionen i Russland, der han satt fengslet. Han skal ha følt seg uvel etter en spasertur, mistet bevisstheten og fått akutt behandling, hevdet RIA.  Hans talsperson, Kira Jarmysj, bekreftet dødsfallet lørdag.  I innlegget kritiserer Marina Litvinenko også det mye omtalte intervjuet Tucker Carslon gjorde med Putin forrige uke.  Carlson var en av Fox News´største stjerner, men sendte intervjuet på sin egen nettside etter å ha mistet jobben i TV-kanalen i fjor.  Også den norske Russland-eksperten Jakub Godzimirski var kritisk:  – Det er vanskelig å kalle dette for et intervju, sa NUPI-forskeren til VG etter sendingen.  «Putins perspektiv må aldri legitimeres», skriver Litvinenko som håper dødsfallet vil føre til at Vestens kamp mot Russland blir styrket.  «Alexei er død og Putin består.  Men håp er en trøst.» Den russiske opposisjonslederen har kritisert Putin åpent i årevis. I 2020 ble han forgiftet med den svært dødelige nervegiften Novitsjok. Siden 2021 har Navalnyj vært fengslet i straffekoloni – dømt for en rekke lovbrudd som hans støttespillere mener er politisk motivert.
Putin-kritiker Marina Litvinenko støtter Aleksej Navanlnyjs kone, Julia Navalnaya, etter Navalnyjs død Marina Litvinenkos ektemann, Aleksandr Litvinenko, ble forgiftet og døde i 2006. Han var en kjent kritiker av det russiske regimet.  Russiske fengselsmyndigheter meldte fredag at Aleksej Navalnyj, Putins største utfordrer, er død. 